Petroljoggie aangerand: Beskuldigdes spoedig tot tronkstraf gevonnis‘n Skermskoot uit die video. Die video volg onderaan die berig. Die twee mans wat verlede Saterdagaand in Tzaneen, Limpopo, ŉ petroljoggie by ŉ vulstasie aangerand het, is Maandag skuldig bevind en tronkstraf opgelê. Maroela Media het verlede week berig Danie le Roux (27) en Hermanus Martinus van Dyk (36) is in hegtenis geneem nadat hulle die petroljoggie omstreeks 23:20 by ŉ Sasol-vulstasie op die dorp aangerand het, omdat die brandstof wat hulle wou hê, glo nie beskikbaar was nie. Die geveg is op kringtelevisie afgeneem en beeldmateriaal van die voorval is kort daarna op YouTube gelaai. Die twee het verlede Maandag vir die eerste keer in die Tzaneen-landdroshof verskyn. Le Roux is op borgtog van R1 000 vrygelaat en borgtog van R500 is aan Van Dyk toegestaan, waarna die saak tot Maandag uitgestel is. Lt.kol. Moatshe Ngoepe, polisiewoordvoerder, het gesê die twee het skuld beken. Van Dyk is tot effektiewelik twee jaar tronkstraf gevonnis, sonder die keuse van ŉ boete, vir aanranding met die doel om ernstig te beseer en crimen injuria. Le Roux is effektiewelik tot 18 maande tronkstraf gevonnis, sonder die keuse van ŉ boete, op aanklag van aanranding met die doel om ernstig te beseer.